MTC ลั่นกำไรปี 63 โต 30% ทำนิวไฮต่อ ตั้งเป้าคุม NPL ไม่เกิน 2%
MTC ลั่นกำไรปี 63 โต 30% ทำนิวไฮต่อ หลังขยายสาขาใหม่ 600 สาขา ตั้งเป้าคุม NPL ไม่เกิน 2%
MTC ลั่นกำไรปี 63 โต 30% ทำนิวไฮต่อ หลังขยายสาขาใหม่ 600 สาขา ตั้งเป้าคุม NPL ไม่เกิน 2%
7 พ.ย. 2562

นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า บริษัทฯตั้งเป้าพอร์ตสิ้นเชื่อปี 63 โต 25-30% จากสิ้นปีนี้คาดว่าจะอยู่ที่ 60,000 ล้านบาท ซึ่งเชื่อว่าจะช่วยหนุนรายได้และกำไรทำสถิติสูงสุดใหม่ต่อเนื่อง หรือมีการเติบโตราว 30% โดยได้รับปัจจัยหนุนสำคัญจากการขยายสาขาใหม่ 600 แห่ง ด้วยมูลค่าการลงทุนราว 300 ล้านบาท จากปีนี้คาดว่าจะมีสาขาราว 4,000-4,100 แห่ง
ทั้งนี้จากกรณีคณะกรรมการนโยบายการเงิน (กนง.) ประกาศลดดอกเบี้ยเหลือ 1.25% หนุนให้ต้นทุนทางการเงินปรับตัวลดลง โดยบริษัทเตรียมเงินรองรับการขยายกิจการและชำระคืนเงินกู้เดิมมูลค่ารวม 15,000 ล้านบาท ซึ่งจะมาจากเงินกู้จากสถาบันการเงิน และการออกหุ้นกู้ ทำให้ต้นทุนทางการเงินลดลงมาอยู่ที่ 3.3-3.5% จากเดิมที่ประมาณ 4.5%
นอกจากนี้ บริษัทจะรักษาหนี้ที่ไม่ก่อให้เกิดรายได้อยู่ในระดับไม่เกิน 2% จากปัจจุบันอยู่ที่ 0.98% โดยบริษัทได้มีการดูแลลูกค้าอย่างใกล้ชิด และเชื่อว่าสถานการณ์ภัยแล้งจะไม่กระทบกับลูกค้า ซึ่งลูกค้าหลักของบริษัทส่วนใหญ่กว่า 60% ประกอบอาชีพทางการเกษตร
“เรายังคงเน้นการการขยายตลาดในประเทศเป็นหลัก เนื่องจากยังสามารถเติบโตได้ แต่อย่างไรก็ตามเราก็ไม่ได้ลืมที่จะเดินทางออกไปยังนอกประเทศไว้บ้างเพื่อที่จะศึกษารองรับการขยายตัวออกไปหากตลาดในประเทศขยายตัวได้ไม่มากแล้ว”นายชูชาติ กล่าว